Henriette Kjær (KF), 2003-01-15:
Forslaget er fremsat af medlemmer fra SF og går ud på, at Folketinget pålægger regeringen at sikre, at kommunerne og ankemyndighederne efterlever retningslinjerne om lægekonsulenter i sager om førtidspension.
Hvis man ser på forslaget isoleret, har jeg ikke noget problem med det, selv om jeg ikke kan se, at forslaget er nødvendigt.
Problemet er bemærkningerne til forslaget, og det vender jeg tilbage til.
De retningslinjer, der er tale om, er efter min opfattelse både præcise og fyldestgørende.
Retningslinjerne fremgår af ministeriets regelsæt og af en skrivelse, som socialministeren og KL udsendte i 1998.
Det er klart, at Socialministeriet og ankemyndighederne følger op på, at kommunerne efterlever retningslinjerne for lægekonsulenter.
Vilkårene for tildeling af førtidspension er forligsstof.
Det er derfor endnu ikke muligt at vurdere, hvordan de nye regler fungerer.
Tankegangen i reformen er som bekendt, at førtidspension skal tilkendes ud fra arbejdsevnekriteriet.
Tidligere handlede det alt for meget om kun at beskrive de begrænsninger, der var.
Nu er det sådan, at hvis man har en arbejdsevne, der gør, at man kan forsørge sig selv også i fleksjob, så får man afslag.
Det er ikke længere diagnosen, der skal afgøre, om man kan få førtidspension.
Reformen er blevet fulgt op af vejledninger og undervisninger, hvor der gøres meget ud af arbejdsdelingen mellem undersøgende læger, sagsbehandler og lægekonsulent.
De kommunale lægekonsulenter har fået tilbud om undervisning sammen med sagsbehandlerne.
Der vil blive større klarhed omkring, hvad der er sagsbehandlerens rolle, og hvad der er lægekonsulentens rolle.
En ændring af vilkårene for tildeling af førtidspension, så afgørelsen i højere grad bliver lagt over til speciallægerne, ville medføre flere tildelinger af pension. Det ville desuden være et brud med de hensigter, vi havde
, da vi i forligskredsen blev enige om førtidspensionsreformen.
Om bemærkningerne til lovforslaget vil jeg understrege, at problemerne med lægekonsulenter er trukket for hårdt op. Mange kommuner har gavn af bistand fra lægekonsulenter i førtidspensionssager.
De er ansat som administrative medarbejdere, og deres opgave er at hjælpe myndighederne med at klarlægge indholdet af andre lægers erklæringer, at afklare, om der er særlige skånebehov, eller om der mangler helbredsoplysninger i sagen.
Det fremgår, at forslagsstillerne er utilfredse med, at en lægekonsulent kan tilsidesætte en fagfælles, dvs. en anden læges vurdering.
Speciallæger er netop specialister og kun eksperter på deres afgrænsede område.
I forhold til en socialrådgiver har speciallæger typisk et mere ensidigt fokus
Heller ikke efter de gamle regler med erhvervsevnetab kan speciallægeerklæringer stå alene.
Lægeerklæringer fra praktiserende læger og speciallæger, der indeholder en relevant beskrivelse og vurdering af ansøgerens helbred, må naturligvis ikke tilsidesættes i sagsbehandlingen.
Hvis praktiserende læger og speciallæger derimod tager stilling til pensionsberettigelsen i deres erklæring og f.eks. skriver, at patientens erhvervsevne er nedsat med så og så mange procent, er det kommunens opgave at se bort fra disse synspunkter og foretage deres egen vurdering i stedet, en gennemskuelig og velbegrundet vurdering naturligvis. Læger har ikke ret til at tilkende førtidspension, hverken praktiserende læger, speciallæger eller lægekonsulenter.
Det var faktisk selve grundlaget for førtidspensionsreformen.
Forslagsstillerne har den oplevelse, at lægekonsulenter fungerer som kassetænkningens forlængede arm og forhindrer folk i at få deres ret.
Jeg vil gerne gentage, at det ikke er lægekonsulenterne, der træffer afgørelse om førtidspension.
En yderligere indskærpelse af retningslinjerne over for kommunerne vil derfor bestemt ikke indebære, at der skal tilkendes flere førtidspensioner.
Som sagt er det et problem, at bemærkningerne til beslutningsforslaget giver et misvisende billede af førtidspensionssager og af lægekonsulenternes rolle.
Forslaget bygger i det hele taget på for mange misforståelser.